Dacian Cioloș a anunțat că Alianța USR PLUS are în vedere o colaborare cu PNL la alegerile locale din primăvara anului viitor și a spus că este nevoie de modificarea legislației pentru alegeri în două tururi. Liderul PLUS a amintit în acest context și de declanșarea alegerilor anticipate.

„E momentul ca forțele politice care doresc modernizarea României, care vor să întărească rolul țării în Uniunea Europeană să colaboreze pentru ca votul vostru din 26 mai și cel din turul întâi și din turul doi al alegerilor prezidențiale să nu se piardă”, afirmă Cioloș, luni, pe pagina de Facebook.

Președintele PLUS a adăugat că „țara are nevoie de reforme urgente, iar pentru realizarea lor noi, Alianța USR PLUS, trebuie să începem rapid discuțiile cu PNL pentru declanșarea alegerilor parlamentare anticipate”.

„Ne trebuie un nou Parlament, care să își asume schimbarea în bine a României. Sperăm ca lucrul acesta să îl înțeleagă și reprezentanții celorlalte partide din Parlamentul actual”, a subliniat el.

Dacian Cioloș mai spune că „PSD a fost învins, dar încă are pârghii prin care poate frâna dezvoltarea și modernizarea țării”.

„De aceea este important să înlăturăm PSD de la conducerea administrațiilor locale. Alianța USR PLUS are în vedere o colaborare cu PNL acolo unde acest lucru ne poate ajuta să promovăm candidați de valoare și să trimitem PSD în opoziție. Ideal ar fi să modificăm legea, astfel încât primarii și președinții de consilii județene să fie aleși în două tururi de scrutin”, a mai arătat co-președintele Alianței USR PLUS.